1ሺ 500 ሴቶችና ልጃገረዶች ተጠቃሚ የሚሆኑበት ፕሮጀክት ይፋ ተደረገ
– በቀዳማዊት እመቤት ሮማን ተስፋዬ የሚመራና 1ሺ500 ሴቶችና ልጃገረዶች የሚያመርቷቸውን ምርቶች ለውጭ ንግድ ለማቅረብ የሚያስችላቸውን የገበያ ትስስር የሚፈጥር ፕሮጀክት ይፋ ሆነ።ፕሮጀክቱ እኤአ በ2014 እና በ2015 የሚተገበር ሲሆን፤ የመንግስት ተቋማት፣ የልማት አጋሮች፣ የበጎ አድራጎት ድርጅቶችና የግሉ ዘርፍ አካላት በቅንጅት የሚሳተፉበት ነው።በጠቅላይ ሚኒስትር ጽህፈት ቤት መሰብሰቢያ አዳራሽ ትናንት በተከናወነው መርሃግብር ላይ ተገኝተው ፕሮጀክቱን ይፋ ያደረጉት ቀዳማዊት እመቤት ሮማን ተስፋዬ እንደገለጹት፤ ፕሮጀክቱ 1ሺ 500 የድሃ ድሃ የሆኑ ሴቶችን እና ቤተሰቦቻቸውን ተጠቃሚ ያደርጋል። በወጪ ንግድ ላይ ለተሠማሩ ሴቶችም የገበያ ትስስርን ይፈጥራል።በአገራችን ሥራ ፈጣሪ ሴቶች ከሚገጥማቸው አያሌ ፈተናዎች መካከል የካፒታል ችግር፣ የንግድ ክህሎት እጦትና ብድርን የመክፈያ ጊዜ አጭር መሆን ተጠቃሾች መሆናቸውን የገለጹት ወይዘሮ ሮማን፤ ሴቶችን በኢኮኖሚ ማብቃት ላይ የሚሠሩ የተለያዩ አካላት የጠራ ዓላማ ይዘው በጋራ ከተንቀሳቀሱ እመርታዊ ለውጥ ማምጣት እንደሚችሉ በፕሮጀክቱ እንደሚታይ ተናግረዋል። በቀጣይ በፕሮጀክቱ አፈፃፀም ላይ ሁሉም ባለድርሻ አካላት በእጋርነት መንፈስ ድጋፋቸውን አጠናክረው እንደሚቀጥሉም አስገንዝበዋል።የሴቶች፣ ሕጻናትና ወጣቶች ጉዳይ ሚኒስትር ዘነቡ ታደሰ በበኩላቸው፤ በፕሮጀክቱ ሴቶች የ «ይቻላል» መንፈስ እንዲያነግቡና ተጠቃሚነታቸውን እንደሚያሰፋ ተናግረዋል። የሴቶቹን ኢኮኖሚ ለማሳደግ መልካም አጋጣሚ በመሆኑ የፕሮጀክቱ ባለድርሻ አካላት ሁሉ ለፕሮጀክቱ ተፈጻሚነት ኃላፊነታቸውን እንዲወጡ አሳስበዋል።በወጪ ንግድ ላይ የተሰማሩ ሴቶችን በማበረታታት ሥራ ላይ የተሰማራውና ፕሮጀክቱን የሚያስፈጽመው ድርጅት (ካዊ) መስራችና ዳይሬክተር ወይዘሮ ንግስት ኃይሌ በበኩላቸው እንደገለጹት፤ በፕሮጀክቱ በዝቅተኛ የኑሮ ደረጃ ላይ የሚገኙ፣ ለመኖር ሲሉ ተገቢ ባልሆኑ የገቢ ማስገኛ አማራጮች ላይ የተሰማሩና ለመሰማራት የተዘጋጁ ሴቶችና ወጣት ልጃገረዶች ተጠቃሚ ይሆናሉ። ሴቶቹ በተለያዩ የሥራ ዘርፎች መሠማራት በገበያ ተፈላጊ መሆን የሚችሉ ምርቶችን ማምረት የሚያስችላቸውን የሙያ ክህሎትና እውቀት እንዲጨብጡ ይደረጋል።ስልጠና ያገኙ ሴቶች የሚያመርቷቸውን ምርቶች በወጪ ንግድ ላይ የተሰማሩ ሴቶች ተቀብለው ወደ ውጭ እንደሚልኩ የተናገሩት ወይዘሮ ንግስት፤ ሰልጣኞቹ አቅማቸው እያደገ ሲመጣ ምርቶቻቸውንበራሳቸው ለአገር ውስጥና ለውጭ ገበያ በቀጥታ የሚያቀርቡበትን መንገድ መፍጠር የፕሮጀክቱ ዋነኛ ትኩረት መሆኑን ተናግረዋል። ፕሮጀክቱም በባህላዊ የእጅ ፈትል፣ በሽመና፣ በጥልፍ ኪሮሽና ሹራብ ሥራ፣ በከበሩ ድንጋዮችና ጌጣጌጥ፣ በቅርጫት ሥራና በቆዳ ውጤቶች ላይ የሚያተኩር መሆኑንም አብራርተዋል።እንደ ዳይሬክተሯ ገለጻ፣ ፕሮጀክቱ አዲስ አባባን ጨምሮ በስድስት ክልሎች የሚተገበር ሲሆን፣ በፕሮጀክቱ ተጠቃሚ የሚሆኑ ሴቶች የየአገራቱን የገበያ ፍላጎት ሊያሟላ በሚችል መልኩ ምርታቸውን እንዲያመርቱ የሚያስችል የተግባር ስልጠና እንዲያገኙ ይደረጋል። ፕሮጀክቱ ተግባራዊ የሚሆንባቸው 41የፕሮጀክት ጣቢያዎች የተለዩ ሲሆን፤ ፕሮጀክቱ የሴቶቹን ገቢ በ75 በመቶ ከማሳደጉ በተጨማሮ እስከ ዘጠኝ ሺ የሚደርሱ ቤተሰቦቻቸውን ተጠቃሚ ያደረጋል።በኢትዮጵያ የተባበሩት መንግስታት የልማት ፕሮግራም (ዩኤንዲፒ) ተወካይ ዩጂኒ ኦውሱ በበኩላቸው፤ ፕሮጀክቱ ሴቶች የሙያ ክህሎት አግኝተው ዓለም አቀፍ ገበያ ውስጥ መግባት የሚያስችል በመሆኑ ሕይወታቸውን በዘላቂነት እንደሚቀይር ተናግረዋል። በግብርና፣ ንግድና በአገልግሎት የሥራ ዘርፎች ሴቶች ከፍተኛ ሚና እየተጫወቱ የሴቶች እኩልነትን ከማስጠበቅ ጋር የተያያዙ ችግሮች በስኬታቸው ላይ እንቅፋት ሆነው መቆየታቸውን አመልክተዋል። ሴቶች ከወንዶች እኩል እድል ካገኙና ምቹ ሁኔታ ከተፈጠረላቸው የራሳቸውንና የማህ በረሰቡን ገቢ ከማሳደግ ባለፈ ለአገራቸው ከእዚያም ባለፈ ለአፍሪካ ልማት የጎላ አስተዋጽኦ ሊያበረክቱ እንደሚችሉ አመልክተዋል።ዩ.ኤን.ዲ.ፒ እስከ 2015 (እ.ኤ.አ) 200ሺ ኢትዮጵያውያንን በተለይ ወጣቶችና ሴቶችን ተጠቃሚ የሚያደርጉ ሥራዎችን እንደሚሰራ ገልጸዋል።ፕሮጀክቱ ይፋ በተደረገበት በዚህ መርሀ ግብር ላይ ለወጪ ንግድ የሚቀርቡ ምርቶችን ለኤግዚቢሽን አቅርበዋል።ቀዳማዊት እመቤት ሮማን ተስፋዬ፣ የሴቶች፣ የህጻናትና የወጣቶች ጉዳይ ሚኒስትር ዘነቡ ታደሰ፣ የዩኤንዲፒ ተወካዮች እንዲሁም በሥነሥርዓቱ ላይ የተገኙት ሌሎች እንግዶች ምርቶቹን ጐብኝተዋል። (አዘ)